ข้าราชการแห้วโบนัสปี’55
ข้าราชการเศร้าอดโบนัสปี 2555 หลัง ครม.ห้ามตั้งงบฯ ปีสำรองปีถัดไป
30 พ.ค. 2555

ข้าราชการเศร้าอดโบนัสปี 2555 หลัง ครม.ห้ามตั้งงบฯ ปีสำรองปีถัดไป
การประชุมคณะรัฐมนตรี (ครม.)เมื่อวันที่ 29 พ.ค. ไม่เห็นชอบข้อเสนอสำนักงานคณะกรรมการพัฒนาระบบราชการ (ก.พ.ร.) ถึงแนวทางการจัดสรรเงินรางวัลประจำปีงบประมาณ พ.ศ.2555 กรณีมีเงินงบประมาณเหลือจ่ายปี 2554 ไม่เพียงพอเพื่อจ่ายโบนัสและได้ขอตั้งงบประมาณ พ.ศ. 2556 จำนวน 6,800 ล้านบาท มาสมทบเพื่อให้ได้ยอดรวมในการจ่ายโบนัสได้ เหมือนเช่นที่เคยได้รับการจัดสรรมาตั้งแต่ปี 2547-2551
นายอนุสรณ์ เอี่ยมสะอาด รักษาการโฆษกประจำสำนักนายกรัฐมนตรี เปิดเผยว่า ที่ประชุม ครม.ได้เห็นชอบในหลัก|การเฉพาะเงินรางวัลประจำปี 2554 ให้|ใช้เงินงบประมาณเหลือจ่ายประจำปีงบประมาณ พ.ศ. 2554 เท่านั้น และหากหน่วยงานใดไม่มีเงินเหลือจ่ายปี 2554 เพียงพอ ก็อาจให้ใช้เงินจากแหล่งอื่นได้ แต่ต้องนำเสนอให้ ก.พ.ร.พิจารณาเป็นกรณีเฉพาะว่าจะนำเงินจากแหล่งใดนำมาจ่ายโบนัสให้ข้าราชการ
อย่างไรก็ตาม จากมติ ครม.ดังกล่าวส่งผลให้หลายหน่วยงานที่ได้มีการประเมินผลการทำงานผ่านเกณฑ์สมควรได้รับโบนัสไว้แล้ว แต่กลับไม่มีงบประมาณเหลือจ่ายปี 2555 เช่น สำนักเลขาธิการคณะรัฐมนตรี (สลค.) จึงไม่มีเงินโบนัสจ่ายแก่ข้าราชการได้ เนื่องจากมติ ครม.ไม่อนุมัติให้ตั้งงบประมาณปี 2556 สำหรับสมทบจ่ายโบนัส
ทั้งนี้ ตามหลักเกณฑ์เดิมในการจ่ายเงินรางวัลแก่ข้าราชการตั้งแต่ปี 2547-2551 ได้ใช้งบกลางรายการค่าใช้จ่ายการปรับเงินค่าตอบแทนบุคลากรภาครัฐ จำนวน 6,800 ล้านบาท แบ่งออกเป็นผู้บริหาร 1,200 ล้านบาท และผู้ปฏิบัติงาน 5,500 ล้านบาท 
ขณะที่งบประมาณปี 2553 ตามวงเงินเหลือจ่ายที่หน่วยงานมีอยู่จะต้องไม่เกินวงเงินที่ได้รับการแจ้งผลการจัดสรรจาก ก.พ.ร. และหากไม่เพียงพอก็สามารถขอตั้งงบประมาณปีถัดไปมาสมทบได้